CELEX: 32020R1190
Language: bg
Date: 2020-08-11 00:00:00
Title: Регламент за изпълнение (ЕС) 2020/1190 на Комисията от 11 август 2020 година за поправка на Регламент за изпълнение (ЕС) 2015/983 относно процедурата за издаване на европейска професионална карта и прилагането на механизма за предупреждение съгласно Директива 2005/36/ЕО на Европейския парламент и на Съвета (текст от значение за ЕИП)

12.8.2020   
               
               
                  BG
               
               
                  Официален вестник на Европейския съюз
               
               
                  L 262/4
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1190 НА КОМИСИЯТА
         от 11 август 2020 година
         за поправка на Регламент за изпълнение (ЕС) 2015/983 относно процедурата за издаване на европейска професионална карта и прилагането на механизма за предупреждение съгласно Директива 2005/36/ЕО на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2005/36/ЕО на Европейския парламент и на Съвета от 7 септември 2005 г. относно признаването на професионалните квалификации (1), и по-специално член 4а, параграф 7 от нея,
         като има предвид, че:
         
                     (1)
                  
                  
                     В съответствие с член 20, параграф 1 от Регламент за изпълнение (ЕС) 2015/983 на Комисията (2) при установяване и при предоставяне на услуги на временен и случаен принцип съгласно член 7, параграф 4 от Директива 2005/36/ЕО компетентният орган на приемащата държава членка трябва първо да вземе едно от няколко възможни решения. Едно от тях е решение за удължаване на срока на валидност на европейската професионална карта.
                  
               
                     (2)
                  
                  
                     Член 7, параграф 4 от Директива 2005/36/ЕО обаче се прилага само за ситуации, при които услугите се предоставят за първи път. Поради това решението за удължаване на срока на валидност на европейската професионална карта остава извън обхвата на член 20, параграф 1 от Регламент за изпълнение (ЕС) 2015/983.
                  
               
                     (3)
                  
                  
                     Поради това Регламент за изпълнение (ЕС) 2015/983 следва да бъде съответно поправен.
                  
               
                     (4)
                  
                  
                     Предвидената в настоящия регламент мярка е в съответствие със становището на Комитета по признаване на професионални квалификации, посочен в член 58, параграф 1 от Директива 2005/36/ЕО,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 20 от Регламент за изпълнение (ЕС) 2015/983 параграф 1 се заменя със следното:
            
               
                  „1.   При установяване и при предоставяне на услуги на временен и случаен принцип съгласно член 7, параграф 4 от Директива 2005/36/ЕО компетентният орган на приемащата държава членка взема решение за издаване на европейска професионална карта, решение за отказ за издаване на европейска професионална карта или решение за прилагане на компенсационни мерки съгласно член 7, параграф 4, четвърта алинея или член 14 от Директива 2005/36/ЕО.“
               
            
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 11 август 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 255, 30.9.2005 г., стр. 22.
         
            (2)  Регламент за изпълнение (ЕС) 2015/983 на Комисията от 24 юни 2015 г. относно процедурата за издаване на европейска професионална карта и прилагането на механизма за предупреждение съгласно Директива 2005/36/ЕО на Европейския парламент и на Съвета (ОВ L 159, 25.6.2015 г., стр. 27).